FIA on vahvistanut, ettei F1-sarja käynnisty Australiasta.

F1-fanit odottivat näkevänsä suosikkinsa edes ohimennen Albert Parkin portilla. F1-sarja oli jo aiemmin kieltänyt kuskeja jakamasta nimikirjoituksia koronaviruksen pelossa. AOP

Jo myöhään torstai-iltana BBC ja Sky News osasivat kertoa varmoina tietoina, ettei Australian F1-osakilpailua järjestetä. Niiden mukaan tallipäälliköt olivat kokoontuneet melbournelaiseen hotelliin, ja yksinkertainen enemmistö heistä oli halunnut peruuttaa osallistumisensa.

Virallista vahvistus piti odottaa perjantaiaamuun noin kello kymmeneen paikallista aikaa.

– FIA yhdessä F1:n ja Australian Grand Prix*n kanssa on päättänyt, että F1-tapahtuma on peruutettu, tiedotteessa luki.

Paikalliset yrittävät vielä saada australialaiset tukiluokat ja muut yleisötapahtumat järjestettyä, mutta luonnollisesti kaikille pääsylipun ostaneille luvataan rahat täysimääräisesti takaisin.

– Emme tunne, että olisi oikein osallistua, koska kilpakumppanimme McLarenilla eivät pysty siihen heistä riippumattomista syistä. Sen takia tallimme aloittaa tavaroiden pakkaamisen radalla tänä aamuna, oli Mercedes-AMG:n vastine.

Lopullinen päätös Australian GP:n peruuttamisesta tuli vain muutama tunti ennen vapaiden harjoitusten alkamista. Toki kuskit tiesivät siitä jo edeltävänä yönä.

MM-sarjan pitäisi nyt alkaa viikon kuluttua Bahrainista, mutta mikään yllätys ei olisi, jos sekin kisa peruttaisiin.

– Emme enää tunne, että työntekijämme olisivat turvassa, jos olisimme osallistuneet tapahtumaan, Mercedes perusteli.